SKRIFTLIG FORESPØRGSEL E-1315/01

af Theresa Villiers (PPE-DE) til Kommissionen

(3. maj 2001)

Om: .eu-domænenavn

1. Er det sandt, at der i øjeblikket ikke er noget charter eller dokument for .eu-domænenavnet, hvori man definerer formålet og ræsonnementet bag dette ambitiøse projekt? Hvis dette er rigtigt, hvorledes forestiller Kommissionen sig at kunne foreslå en regulering af et område uden at erklære formålet og målsætningen med reguleringen?

2. Domænemyndigheden ICANN (Internet Corporation for Assigned Names og Numbers) havde oprindeligt angivet, at den under de rigtige omstændigheder ville tildele Europa-Kommissionen domænenavnet .eu. Er dette stadigvæk tilfældet?

3. Hvorfor ønsker Kommissionen at kontrollere de aspekter af domænenavnspolitikken for .eu, som sædvanligvis kontrolleres af internetsamfundets partnere i overensstemmelse med de generelt accepterede internetkonventioner, der er omhandlet i RFC 1951?

4. Interimstyringsgruppen EC-POP, der rådgiver EU vedrørende den foreslåede .eu-registrering, har foreslået, at domænenavnet .eu bliver struktureret i overensstemmelse med RFC 1951. Hvorfor henviser forordningen ikke til dette fundamentale princip?

5. Hvorfor stilles der i artikel 3, litra b, krav om forskellige bopælsniveauer i Det Europæiske Fællesskab for brugere af domænenavnet .eu? De eksisterende CCTLD (landekoder for top-level domæner), som f.eks. fr. eller uk., angiver det område, hvori en virksomhed driver handel, eller hvor virksomheden ønsker at fremstå som sådan. Hvilke fordele har bopælselementet i det foreslåede domænenavn for brugerne?

6. Bogstaverne .eu står for Europa, et geografisk område, der også omfatter Schweiz, Norge, Tyrkiet, Letland, Estland osv. Hvorfor forsøger forordningen at begrænse anvendelsen af disse bogstaver til EU, og er der nogen virkelige fordele ved en sådan begrænsning? Er regeringerne i ikke-EU-lande blevet hørt i dette spørgsmål?

7. Kommissionen har ikke nogen forudgående erfaring i at forvalte et internetdomæne, og den synes heller ikke at være udrustet hertil. Har Kommissionen overvejet eventuelt at overdrage forvaltningen af domænenavnet .eu til CENTR, der er Europarådets register for top-level domæner?

Svar afgivet på Kommissionens vegne af Erkki Liikanen

(31. juli 2001)

1. Begrundelsen til forslaget til Europa-Parlamentets og Rådets forordning om implementering af internettopdomænet EU(1) omtaler to dokumenter, der indgående drøfter formålet med og tankegangen bag forslaget. For det første henvises der til Kommissionens meddelelse af 5. juli 2000 om resultaterne den offentlige høring om oprettelse af .EU som internettopdomæne(2). For det andet henvises der til rapporten fra interimsstyregruppen (ISG), hvis formål kort forklares ved et citat fra rapporten i nedenstående fodnote.(3)

2. Som det bekræftes i en betragtning i forslaget har bestyrelsen for Internettets navne- og nummerorganisation, ICANN, vedtaget en resolution, der tillader ICANN at tildele topdomænekoden EU til Fællesskabet på et passende tidspunkt. Den 24. april 2001 mødtes Kommissionen og medlemsstaterne i Den Uformelle Internetgruppe med ICANN's ledelse og en række højtstående medarbejdere, som bekræftede deres støtte til dette initiativ.

3. Det er Kommissionens hensigt at sikre, at så bredt et udvalg af de berørte parter som muligt deltager i udformningen af politikken for registraturen. Kommissionen foreslår, at de forvaltningspolitiske rammer vedtages efter udvalgsprocedurereglerne. Detaljerne i registreringspolitikken for implementeringen af topdomænet. EU skal ifølge Kommissionens forslag under iagttagelse af visse sikkerhedsforanstaltninger, herunder overholdelse af Fællesskabets og medlemsstaternes lovgivning, fastlægges af registraturen i samråd med Kommissionen og andre berørte parter og i overensstemmelse med den kontrakt, der indgås mellem Kommissionen og registraturen.

4. Kommissionen er opmærksom på og anerkender betydningen af RFC 1591(4), som ajourført og ændret ved ICANN-dokumentet ICP-1(5), og Det Mellemstatslige Rådgivende Udvalg, GAC's principper for nationale topdomæneadministratorer(6). Af juridiske og politiske årsager henviser forordningsforslaget kun i begrænset omfang til dokumenter fra IANA (Internet assigned numbers Authority) og ICANN, da disse er private organisationer. Hvad angår kontrakten mellem registraturen og ICANN, henviser artikel 2, stk. 4, dog til GAC-principperne, der igen henviser til RFC 1591.

5. Bopælselementet blev indført for at støtte det princip, at der bør være en tydelig sammenhæng mellem den pågældende organisations hovedsæde og det område, registraturen dækker, og Kommissionen var af den opfattelse, at de grundlæggende principper i EU-lovgivningen om det indre marked burde finde anvendelse, bl.a. de kriterier, der er nævnt i EF-traktatens artikel 48 (tidligere artikel 58).

6. Bogstavkoden EU, der foreslås anvendt som betegnelse for det nye nationale topdomæne, stammer fra Den Internationale Standardiseringsorganisation, ISO's 3166-standard for brug af tobogstavskoder til at repræsentere landenavne. Ifølge denne standard er EU reserveret som den kode, der repræsenterer Den Europæiske Union(7). Repræsentanter for regeringerne i Det Europæiske Økonomiske Samarbejdsområde (EØS) og Den Europæiske Frihandelssammenslutning (EFTA) har kontaktet Kommissionen med henblik på at få udvidet adgangskriterierne til deres fordel(8).

7. Kommissionen har ikke i sinde at forvalte internettopdomænet .EU. Det fremgår klart af Kommissionens forslag, at man vil overdrage ansvaret for at

organisere, administrere og styre topdomænet til en registratur. Dette blev også understreget i Kommissionens oprindelige arbejdsdokument(9) og endvidere bekræftet af svarene på den efterfølgende offentlige høring i begyndelsen af 2000(10). Kommissionens meddelelser og ISG-rapporten går ud fra, at registraturen bliver en privat, selvregulerende nonprofitorganisation, der drives i offentlighedens interesse. Registraturen vil blive udpeget ved hjælp af åbne og gennemskuelige procedurer.

(1) EFT C 96 E af 27.3.2001.

(2) KOM(2000) 421 endelig udg.

(3) Som anført i meddelelsen af juli 2000 har Kommissionen og internetsamfundet i Europa arbejdet videre med detaljerede tekniske og politiske forberedelser. Det er sket inden for rammerne af EC-POP-samarbejdet (European Community Panel of Participants), og der er nedsat en interimsstyregruppe (ISG), som har arbejdet med spørgsmålet fra maj til oktober 2000. Arbejdet er beskrevet i en rapport, som er offentliggjort (http://www.ec-pos.org/1009prop/index.htm), og der kan afgives bemærkninger til den. Fællesskabet har i høj grad interesse i at udnytte den forhåndenværende ekspertise blandt de grupper, som er mest aktive inden for udviklingen af Internettet i Europa. Det er grunden til, at man har været særlig opmærksom på styregruppens arbejde, f.eks. gruppens analyse af registraturens mulige driftsmæssige og tekniske profil, kontraktforhold mellem Kommissionen og registraturen samt de forskellige muligheder, hvad angår organisationens opbygning. Medlemmerne af styregruppen erkender, at deres arbejde inden for dette område har været af rådgivende art.

(4) http://www.isi.edu/in-notes/rfc1591.txt.

(5) http://www.iana.org/cctld/icp1.htm.

(6) http://www.icann.org/committees/gac/gac-cctldprinciples-23feb00.htm.

(7) Trebogstavskoden EUR er også blevet standardiseret af ISO som valutabetegnelse for euroen.

(8) For flere eksisterende nationale topdomæners vedkommende, bl.a. i EU, er adgangskriterierne i den senere tid gradvist blevet lempet, således at også personer, der ikke har bopæl inden for det pågældende domænes område, kan benytte domænet. Parlamentet har for nylig bedt Kommissionen om at undersøge de nationale bestemmelser i denne henseende (Europa-Parlamentets beslutning A5-0063/2001 af 15. marts 2001, punkt 18 og 19).

(9) http://www.europa.eu.int/comm/information_society/policy/internet/workingpaper_en.htm.

(10) http://www.europa.eu.int/comm/information_society/policy/internet/com2000421_en.htm.